DA Den Europæiske Unions Tidende CE 84/648

(2004/C 84 E/0729)

SKRIFTLIG FORESPØRGSEL E-0650/04

af Mauro Nobilia (UEN) til Kommissionen

(8. marts 2004)

Om: Ophævelse af skelnen mellem »emballage/emballageaffald« og »varer/affald fra varer«

— Der er i fællesskabsretten flere kilder til miljølovgivningen om affald.

— I miljølovgivningen om affald i fællesskabsretten inddeles affaldet efter »form«, og der henvises her til plasticmaterialer, som nævnes i flere kilder, hvor der skelnes mellem varer og emballage.

— Direktiv 94/62/EF (1) om emballage og emballageaffald er netop et eksempel på en sådan ensidig tilgang. Der er en ændring af direktivet undervejs, for der er eksempler på, at denne opdeling mellem varer og emballage volder besvær, især da lovgiveren, når det gælder plastic, via eksempler må forlade sig på den skelnen, der optræder i lovgivningen.

— Dette gælder især for beholdere til industrien og landbruget. Selvom disse beholdere har til formål at indeholde og beskytte varer og gods, anvendes de gang på gang i de enkelte firmaers produktion og bliver normalt ikke anvendt ved salg. De flyttes derfor ikke fra en producent til en anden eller fra en producent til en handlende. Disse beholdere har normalt en restværdi efter endt benyttelse, og derfor sørger producenten for at afhente emballagen hos brugeren for at sende den til genbrug eller genanvendelse, og hermed opstår der en god cirkel.

— Dette gælder også for plast- og papirsposer, som ofte sælges separat fra den vare, de skal indeholde, og alligevel genanvendes de normalt til samme formål, eller forbrugeren anvender dem til andre formål.

— Der optræder problemer med gennemførelsen i medlemsstaterne, hvor denne ofte juridisk uhåndgribelige skelnen mellem varer og emballage skal indføres i medlemsstaternes hjemlige lovgivning.

— Det er også kendskab til, at denne opdeling har forårsaget og vil forårsage stridigheder, særligt vedrørende affaldshåndtering (både varer og emballage)

Kommissionen bedes i lyset af ovenstående svare på, om den ikke mener, at disse retningslinier bør ændres, og den nuværende metode og skelnen mellem varer og emballage bør afskaffes, og der bør indføres en ny indfaldsvinkel til affaldsproblemet, hvor der skelnes mellem forskellige materialer (plastic osv.) uafhængigt af, om der er tale om varer eller emballage.

Svar afgivet på Kommissionens vegne af Margot Wallström

(16. april 2004)

Begrebene »emballage« og »varer« er ikke komplementære, idet begrebet »varer« omfatter emballage, men det har også en bredere betydning. I Europa-Parlamentets og Rådets direktiv 94/62/EF af 20. december 1994 om emballage og emballageaffald (2) er begrebene »emballage« og »emballageaffald« nødvendige for at afgrænse direktivets anvendelsesområde og give de økonomiske operatører retlig sikkerhed for, hvorvidt deres produkter er underlagt forpligtelserne i direktivet. I forbindelse med det lovgivningsarbejde, som førte til vedtagelsen af det reviderede emballagedirektiv — Europa-Parlamentets og Rådets direktiv 2004/12/EF af 11. februar 2004 (3), understregede Europa-Parlamentet og Rådet behovet for klare regler, hvor der skelnes mellem emballage og ikke-emballage, og Kommissionen blev opfordret til at forfine denne skelnen yderligere. Kommissionen er i færd med at følge op på dette direktiv.

Et skift til en materialebaseret tilgang for at fremme genvinding er en af de muligheder, der foreslås i meddelelsen »På vej mod en temastrategi for affaldsforebyggelse og genanvendelse« (4). Som det antydes i spørgsmålet, kunne dette fremme en bedre sammenhæng i håndteringen af visse affaldstyper.

(1) EFT L 365 af 31.12.1994, s. 10.

(2) EFT L 365 af 31.12.1994.

(3) EFT L 47 af 18.2.2004.

(4) KOM(2003) 301 endelig udg.